Zdena Frýbová

Zdena Frýbová (* 30. august 1934, Praha – † 22. február 2010, Praha) bola česká spisovateľka a novinárka. Publikovala aj pod pseudonymom Zdena Redlová.

 Životopis 

Svoju profesnú kariéru začala v denníku Práca. Ďalej publikovala v rôznych českých a slovenských periodikách. V roku 1992 založila nadáciu Robin, ktorej cieľom bolo pomáhať túlajúcim sa a týraným zvieratám. Názov nadácie je inšpirovaný psím hrdinom jednej z jej najúspešnejších kníh.

 Tvorba 

Zdena Frýbová patrí k spisovateľom, ktorí sa cenzúre kontroverzných tém za socializmu vyhli absolútne nepolitickým písaním. Častým motívom je u nej lekárske alebo vedecké prostredie. Vo väčšine svojich diel sa sústreďuje na pracovnú problematiku, prepája psychologické, kriminalistické a reportážne postupy. Často sa inšpirovala profesnými románmi Arthura Haileyho.

Ešte pred novembrom 1989 dokončila román Mafie po česku aneb Jeden den Bohuslava Panenky, v ktorom otvorene kritizuje pomery prednovembrového Česko-Slovenska, najmä v súvislosti s korupčným správaním sa politických prominentov vtedajšieho režimu. Aby mohla byť kniha vôbec vydaná, musela Frýbová na základe pokynov prednovembrovej cenzúry prepracovať koniec románu tak, aby hlavný hrdina, predstaviteľ "prednovembrovej mafie", nakoniec skončil za mrežami, čím sa malo dokázať, že bez ohľadu na všetky negatívne javy zmienené v románe, nakoniec zvíťazí spravodlivosť a právo. Román však vychádza až v roku 1990, a to vrátane doslovu, napísaného ešte pred novembrom 1989, v ktorom sa končiaci normalizačný systém snaží kritiku obsiahnutú v románe čo najviac zjemniť a relativizovať.

Po novembri 1989 začína Zdena Frýbová vo svojich dielach i v rozhovoroch pre médiá (najmä pre Právo) veľmi otvorene akcentovať politické témy.

Jej texty ústami hrdinov románov naďalej kritizujú prednovembrový režim, zároveň však nezakrývajú veľké autorkine sklamanie nad skutočnosťou, že zločiny socializmu zostali nepotrestané a že prominenti vtedajšieho režimu sa často veľmi ľahko zorientovali v nových podmienkach a na svoju prednovembrovú kariéru nadviazali kariérou ešte úspešnejšou. Ako príklad prináša román Mafie po listopadu aneb Ryba smrdí od hlavy, ktorý voľne nadväzuje na román Mafie po česku aneb Jeden den Bohuslava Panenky, a v ktorom hlavného hrdinu "oslobodzuje" (na základe rozsiahlej amnestie Václava Havla, udelenej na začiatku roku 1990 dvom tretinám väzňov) a otvára mu dvere do ponovembrového podnikania, ale i organizovaného zločinu.

Vo svojich románoch autorka nijako neskrýva svoje ľavicové názory, ktoré kombinuje s veľmi tvrdou kritikou korupcie a organizovaného zločinu v ranom porevolučnom období. Hrdinovia jej románov často prepadajú beznádeji, že "všetko je zle"; názory tohto typu často zaznievajú najmä v psychologicko-kriminálnych románoch Polda a jeho voľnom pokračovaní Polda a jeho soudce, ale i v skôr rodinne a humoristicky ladených románoch Malinkatý kretén alebo Robin Druhý a jeho rodina (voľné pokračovanie bestselleru Robin).

Podľa jej prózy vznikla v roku 1991 televízna inscenácia Uzavřený pavilon.

 Dielo 

 1963 – Rok na haciendě (vydané pod pseudonymom Zdena Redlová)
 1965 – Příběh z lékárny, analýza príčin manželskej krízi (vydané pod pseudonymom Zdena Redlová)
 1979 – Připravte operační sál, psychologický román s kriminálnou zápletkou
 1982 – Falešní hráči, z manželských a predmanželských poradní
 1983 – Robin, s humorom a nadsázkou tu popisuje problémy výchovy šteňaťa, kedy šteňaťu dáva možnosť prehovoriť ľudským hlasom
 1988 – Z neznámých důvodů, popisuje s humorom farmaceutický výskumný ústav a problémy ľudí v ňom. Táto kniha bola veľmi kritizovaná v samizdatovom vydaní Lidových novin
 1989 – Den jako stvořený pro vážnou známost, zbierka poviedok
 1990 – Mafie po česku aneb Jeden den Bohuslava Panenky
 1991 – Hrůzy lásky a nenávisti
 1992 – Mafie po listopadu anebo Ryba páchne od hlavy
 1993 – Malinkatý kretén, psy sa tu humornou formou vyslovujú k politickej situácii, majú krajne pesimistické názory, ktorým autorka dáva za pravdu
 1995 – Polda, kriminálny román – policajt, odborník na hospodársku kriminalitu, prejde na druhú stranu zákona
 1996 – Polda a jeho soudce, kriminálny román – voľné pokračovanie románu Polda
 1997 – Noc jako stvořená pro nevěru
 1999 – Robin Druhý a jeho rodina, voľné pokračovanie Robina
 2000 – Otcem i matkou proti své vůli
 2002 – Neděle jako stvořená pro vraždu
 2004 – Dvě dámy v tísni
 2007 – Milostí prezidenta

Kategória:Českí spisovatelia
Kategória:Českí humoristi
Kategória:Českí novinári
Kategória:Narodenia v 1934
Kategória:Úmrtia v 2010
Kategória:Ženy v slovenskej literatúre